title: Tou
text: Iste articlo tracta sobre Tou. Ta atros emplegos d'o toponimo «Tou» se veiga Tou (desambigación).
  
  Tou ye un lugar historico aragonés en o municipio de l'Aínsa-Sobrarbe, en a comarca de Sobrarbe y a provincia de Uesca.
  
  En l'actualidat, no tiene garra población y se considera aria arqueolochica, protechida con a figura de Bien d'Intrés Cultural.
  
  Cheografía
  Tou se troba en l'altura de la Penya d'o Cotón, en l'antigo termin municipal de Moriello de Tou, población que probablment en quita lo suyo nombre. Por a suya orientación, como tamién Moriello y os nuclios d'a redolada, fa parte natural d'a valle d'a Cinca.
  
  Se i gosa acceder por un caminet balizau, de firme desnivel, que puya dende Moriello. O camín salva un desnivel de 159 metros en 0.81 km, lo qual da una costera promedio de quasi o 20% d'inclinación.
  
  O conchunto d'as enrunas de Tou se forma de las restas d'un castiello (en l'extrimo más septentrional) y as paretz y muros estorrocaus d'un recinto fortificau, que talment hese puesto concaber as casas de lo poblau medieval, de forma semellant a como ye Muro de Roda. Tot se troba en a corona petrosa d'un penyastro, que en a redolada omne conoix como Penya d'o Cotón, y que presenta por a cara que mira directament ta la Cinca un cinglo extraplomau de bella dotzena de metros, que se puede suposar serviba de defensa natural ta lo conchunto por ixe costau.
  
  L'edificio más envistable de Tou, que s'albira dende buena cosa d'a suya redolada, ye lo campanal d'a suya antiga ilesia, parcialment estorrocau. A construcción se data en o sieglo XII.
  
  Estructura
  
  A población fortificada de Tou yera encletada por una muralla tot arredol y, sacando-ne lo costau que tiene un cinglo natural que la guarda, feba 3 metros d'amplaria. As restas de paretz no totalment desapareixidas diz que parlan de casas feitas con paretz meyanils con as que s'aprofitón os firmes muros perimetrals ta refirmar-las-ie.
  
  En l'extrimo norueste encara i ha un troz de muralla de 3 metros d'altaria. O modelo constructivo de la población, anque no s'ha puesto documentar-ne l'antiguedat por garra cabo, pareix que s'enquadraría en o periodo quan se construyón tamién as fortificacions de Griébal u Muro de Roda, con as quals Tou tiene conexión visual directa, y tot ixo ye camín ta finals d'o sieglo X u principios de l'XI.
  
  A ilesia, parcialment estorrocada, yera romanica y se trobaba en contacto anque difuera d'os muros perimetrals d'o recinto. No se'n sabe l'advocación, pero se piensa que la pudon construir en o sieglo XII, y destaca contra la resta d'o conchunto no sólo que por trobar-se encara (parcialment) de peu, sino por a finura d'a suya construcción.
  
  Poblamiento y despoblación
  No se'n tiene datos, ni sobre quan se construyó lo conchunto nian sobre quan se despobló, pus Tou no se gosa mencionar en garra documentos que se conoixca. Manimenos, l'historiador Adolfo Castán proposa que a mayoría de lo conchunto s'habió d'executar d'entre las zaguerías d'o sieglo X y as primerías de l'XI.
  
  O procés de despoblación posiblement i fue paulatino, en marchando los pobladors ta belaltras localidatz en a redolada a mesura que a necesidat de protección comenzó a perder importancia contra la proximidat t'as tierras de labor, que yeran más t'abaixo. Moriello de Tou ha estau sinyalada como población receptora más probable ta los emigrants de Tou.
  
  Imáchens
  
  Toponimia
  D'alcuerdo con l'investigador aragonés Manuel Benito Moliner, o toponimo «Tou» ye un descriptivo con radices prerromanas, que dimanaría de la parola <*TOW que gosa significar «torre».
  
  Referencias
  
  Vinclos externos
  
  Lugars de l'Aínsa-Sobrarbe
  Despoblaus d'a provincia de Uesca
  Asentamientos fortificaus d'Aragón